นายหน้าประกันภัย ธุรกิจที่มีแต่ ได้กับได้
อะไรที่ทำให้ธุรกิจนี้น่าสนใจ และปราศจากความเสี่ยงจริงหรือไม่ ลงทุนแมนจะเล่าให้ฟัง
29 มี.ค. 2566

นายหน้าประกันภัย ธุรกิจที่มีแต่ ได้กับได้ /โดย ลงทุนแมน
โดยปกติแล้ว บริษัทประกันภัย จะเป็นผู้รับความเสี่ยงที่เกิดขึ้น ไม่ว่าจะเป็น เงินชดเชย หรือค่าสินไหม
แต่สำหรับธุรกิจนายหน้าประกันภัยนั้น แม้ว่าจะขายประกันภัยเหมือนกัน แต่กลับส่งต่อความเสี่ยงไปให้กับบริษัทอื่นได้ โดยที่บริษัทของตนเองไม่ต้องแบกรับความเสี่ยงเลย
จึงไม่น่าแปลกใจว่า ในช่วงไม่กี่ปีมานี้ จะมีหลายบริษัทสนใจเข้ามาเป็นนายหน้าประกันภัยมากขึ้น แม้ตัวเองจะเป็นบริษัทประกันภัยอยู่แล้วก็ตาม
อะไรที่ทำให้ธุรกิจนี้น่าสนใจ และปราศจากความเสี่ยงจริงหรือไม่ ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ปกติแล้วนายหน้าประกันภัย จะมีหน้าที่เป็นตัวกลางระหว่างผู้ซื้อประกันภัย กับบริษัทประกันภัย โดยมีรายได้ในรูปของค่าคอมมิชชันที่จะได้รับจากบริษัทประกันภัย
สิ่งที่ทำให้ธุรกิจนี้น่าสนใจ ก็เพราะว่านายหน้าประกันภัยแทบจะไม่ได้ใช้เงินสำรองในการทำธุรกิจ เพราะเป็นธุรกิจที่รับเงินจากลูกค้ามาก่อน แล้วค่อยจ่ายเงินให้กับบริษัทประกันภัยทีหลัง ทำให้มีเงินสดไม่ขาดมือ
อีกทั้ง เมื่อมีการเคลมกรมธรรม์ ค่าใช้จ่ายที่เกิดขึ้นจะตกไปอยู่กับบริษัทประกันภัยที่เป็นผู้รับความเสี่ยง
ในขณะที่นายหน้าประกันภัย เป็นเพียงผู้ที่มีหน้าที่ขายประกันภัยให้กับลูกค้าเท่านั้น
ข้อดีอีกข้อก็คือ นายหน้าประกันภัยหนึ่งราย สามารถเป็นตัวแทนเสนอขายประกันภัยให้กับหลายบริษัท ทำให้ขายง่ายกว่าบริษัทประกันภัย ที่ขายได้แค่ประกันภัยของตัวเอง
ทั้งหมดนี้ ทำให้หลายบริษัทเริ่มสนใจในการเข้ามาทำธุรกิจนายหน้าประกันภัยกันมากขึ้น
รวมถึงตัวบริษัทประกันภัยเอง ก็เข้ามาเป็นนายหน้าขายประกันภัย และเสนอขายทั้งประกันภัยของตัวเอง รวมทั้งประกันภัยของบริษัทอื่นไปพร้อม ๆ กัน
ตัวอย่างผู้เล่นรายใหม่ ก็เช่น บริษัท ทิพย กรุ๊ป โฮลดิ้งส์ จำกัด (มหาชน) หรือ TIPH ที่แต่เดิมเป็นบริษัทประกันชีวิตอยู่แล้ว ก็เข้ามากินส่วนแบ่งในธุรกิจนี้ ด้วยการตั้งบริษัทลูกที่ชื่อว่า Amity ขึ้นมา เพื่อทำธุรกิจนายหน้าประกันภัยโดยเฉพาะ
ที่น่าสนใจคือ Amity ใช้กลยุทธ์ ในการรวบรวมบริษัทที่เป็นนายหน้าประกันภัยรายย่อยไว้ในที่เดียว ทำให้มีส่วนแบ่งการตลาด หรือก็คือรายชื่อลูกค้ามากพอที่จะต่อรองกับบริษัทประกันภัยได้ง่ายขึ้น
หรืออีกรายก็คือ บริษัท เงินติดล้อ จำกัด (มหาชน) หรือ TIDLOR ที่เดิมมีธุรกิจหลักคือการปล่อยสินเชื่อ
แต่ตอนนี้เงินติดล้อ หันมารุกธุรกิจนายหน้าประกันภัยมากขึ้น เพราะเป็นสินค้าที่สามารถขายพ่วงกับธุรกิจหลักอย่างสินเชื่อรถยนต์ได้
โดยถึงแม้ปัจจุบัน บริษัทยังมีรายได้จากธุรกิจส่วนนี้เป็นสัดส่วนเพียงแค่ 11% แต่ก็มีส่วนแบ่งเป็นเบอร์ 2 ของตลาด
ส่วนเบอร์ 1 ของตลาด ก็คือ TQM หรือ บริษัท ทีคิวเอ็ม อัลฟา จำกัด (มหาชน) ที่มีรายได้หลักมาจากการเป็นนายหน้าประกันภัย
โดยรายได้ของ ทั้งเบอร์ 1 และ 2 ของตลาด 3 ปีล่าสุด คือ
บริษัท ทีคิวเอ็ม อัลฟา จำกัด (มหาชน)
- ปี 2563 รายได้ 3,136 ล้านบาท
- ปี 2564 รายได้ 3,363 ล้านบาท
- ปี 2565 รายได้ 3,727 ล้านบาท
บริษัท เงินติดล้อ จำกัด (มหาชน) (เฉพาะส่วนของธุรกิจนายหน้าประกันภัย)
- ปี 2563 รายได้ 813 ล้านบาท
- ปี 2564 รายได้ 1,093 ล้านบาท
- ปี 2565 รายได้ 1,741 ล้านบาท
จะเห็นว่า รายได้จากธุรกิจนายหน้าประกันภัยของทั้ง 2 บริษัท ยังคงมีการเติบโตอย่างต่อเนื่อง ส่วนหนึ่งเป็นเพราะ ส่วนแบ่งการตลาดมากกว่าครึ่งหนึ่งของตลาดนายหน้าประกันภัย เป็นบริษัทนายหน้าประกันภัยอิสระ หรือรายย่อย
หรือก็คือยังไม่มีบริษัทใดที่ครองตลาดได้อย่างเบ็ดเสร็จ ทำให้โอกาสยังคงเปิดกว้างสำหรับผู้เล่นรายเดิมและรายใหม่ให้เติบโตได้
อย่างไรก็ตาม ธุรกิจประเภทนี้ ก็มีความเสี่ยงทางธุรกิจอยู่ นั่นคือ อาจถูกเทคโนโลยีเข้ามาดิสรัปต์ได้ง่าย ๆ
เช่น เราอาจซื้อประกันภัยผ่านแพลตฟอร์มหรือโทรศัพท์มือถือ โดยไม่ต้องผ่านนายหน้าประกันภัยอย่างที่เราใช้อยู่ทุกวันนี้ก็ได้
อีกข้อก็คือ ธุรกิจนี้ เป็นธุรกิจที่ไม่มี Barriers to Entry หรือก็คือ มีผู้เล่นรายใหม่เข้าสู่ตลาดได้ง่าย
เพราะตัวประกันภัยเป็นผลิตภัณฑ์ที่เรียกได้ว่าไม่มีต้นทุน จึงใช้เงินทุนไม่มากในการเข้าสู่ตลาด เมื่อเทียบกับสินค้าหรือบริการอื่น ๆ
ด้วยจุดอ่อนนี้เอง จึงไม่น่าแปลกใจที่จะมีนายหน้าประกันภัยเกิดขึ้นมามากมาย
นอกจากนั้น ดูเหมือนว่าอุตสาหกรรมที่เกี่ยวข้องกับการประกันภัย จะยังคงเติบโตต่อไปเรื่อย ๆ นั่นก็เพราะไม่ว่าจะเป็นเรื่องของ สุขภาพ ธุรกิจ หรือการลงทุน ต่างก็มีความเสี่ยงควบคู่อยู่เสมอ
สรุปแล้ว ประกันภัย ยังคงเป็นผลิตภัณฑ์ที่ขายได้ดี และในยุคนี้ นายหน้า อาจจะได้ประโยชน์มากกว่า คนที่รับประกันภัยเองเสียอีก..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-
-
-
-